Mens SF på landsplan fik 8,3 procent af stemmerne, så er resultatet ikke nær så prangende i Nordjylland, hvor partiet må nøjes med 5,7 procent af stemmerne.

Socialistisk Folkeparti har sikret sig ét mandat i Nordjylland, og fintællingen af de personlige stemmer er så småt begyndt. Selvom det ikke er afgjort endnu, så tyder det dog på, at det er Theresa Berg Andersen, der skal i Folketinget. Partiet fik 20.927 stemmer i Nordjylland. Det svarer til 5,7 procent af stemmerne, hvilket er en lille fremgang på 0,3 procentpoint i forhold til valget i 2019. På landsplan fik SF 8,3 procent, så i Nordjylland blev resultatet altså ikke nær så prangende for partiet. Hårde konkurrenter - Det er ingen hemmelighed, at vi godt kunne have tænkt os to mandater. Men jeg ved også godt, hvilken farve Nordjylland er, så vi skal glæde os over, at vi har beholdt vores mandat. Ifølge spidskandidaten har valgkampens konkurrenter været tunge at danse med. Og derfor peger hun også på det, som én af grundene til forskellen fra Nordjylland og resten af landet. -	Vi har haft en statsministerkandidat og Inger Støjberg, tidligere næstformand, i vores kreds. Og derudover flere ministre også. Vi har haft noget at slås mod. Stolt og beæret over personlige stemmer På trods af forskellen mellem fordelingen af stemmer, så er det alligevel en positiv Theresa Berg Andersen, som onsdag morgen reflekterede over resultatet. - Vi var jo et relativt nyt hold, hvor ingen af os sad i folketingsgruppen. Man har jo visse fordele, når man sidder inde. Vi har leveret en sublim holdindsats, så vi kan ikke være andet, end at være rigtig godt tilfredse, siger hun. Theresa Berg Andersen har i to omgange har været midlertidig stedfortræder i Folketinget for Lisbeth Bech-Nielsen som repræsentant for SF. Hun er en stemmesluger blandt sine kandidater, og af de optalte kredse i Nordjylland sidder hun indtil videre på flest personlige stemmer. Selvom pilen peger på Theresa Berg Andersen, så venter hun lidt med at juble. -  Jeg tør ikke håbe på, at det bliver mig endnu. Det ser godt ud for mig, men jeg ved, at der er kørt en flot valgkamp af SF Aalborg derude. Så jeg skal lige se alle tallene først. Om tællingen indtil videre udtaler hun dog: - Jeg er stolt og beæret over det. Det er jo vildt. Jeg håber, det er mig, der skal ind og omsætte alt det, vi har snakket om i valgkampen til konkret politik.